Diari Oficial de la Generalitat Valenciana


Sumari del DOGV 8549, del 16-05-2019 (2019/5100)

DECRET 4/2019, de 16 de maig, del president de la Generalitat, pel qual es deleguen determinades atribucions de la persona titular de la Conselleria d'Habitatge, Obres Públiques i Vertebració del Territori en els alts càrrecs de la conselleria.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8549

Data del DOGV
:   16-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5100


Data del document
:   16-05-2019

Organisme emissor
:   Presidència de la Generalitat

Tipus de document
:   Decret

Anàlisi jurídica

DECRET 4/2019, de 16 de maig, del president de la Generalitat, pel qual es deleguen determinades atribucions de la persona titular de la Conselleria d'Habitatge, Obres Públiques i Vertebració del Territori en els alts càrrecs de la conselleria. [2019/5100]  
De conformitat amb el que disposa l'article 12.1.i de la Llei 5/1983, de 30 de desembre, de la Generalitat, del Consell, correspon al president de la Generalitat resoldre la substitució dels membres del Consell en casos d'absència o malaltia.  
En virtut del Decret 3/2019, de 16 de maig, d'aquesta Presidència, en el dia de hui s'ha acceptat la petició de cessament com a membre del Consell de la consellera d'Habitatge, Obres Públiques i Vertebració del Territori, María José Salvador Rubert, a conseqüència de la seua elecció com a vicepresidenta primera de les Corts, i s'ha disposat que el president de la Generalitat assumisca les seues funcions i competències, com a titular de la dita conselleria i com a membre del Consell, des del moment que es faça efectiu el cessament fins que es produïsca un nou nomenament de conseller o consellera d'Habitatge, Obres Públiques i Vertebració del Territori.  
L'experiència en la gestió, el principi d'eficàcia que regeix l'actuació de les administracions públiques, i el volum i la diversitat d'assumptes que han de ser resolts, aconsellen delegar l'exercici de part de les esmentades funcions i competències en altres òrgans de la conselleria, a l'efecte de dotar de més agilitat la gestió dels assumptes del seu àmbit de competències, i fer-ho, en major grau, com més transcendència tinguen els assumptes, en l'òrgan superior de la conselleria.  
  
En virtut de tot el que s'ha exposat, d'acord amb el que disposen els articles 12.1.j i 63.1 de la Llei 5/1983, de 30 de desembre, del Consell, i en els articles 9 i 10 de la Llei 40/2015, d'1 d'octubre, de règim jurídic del sector públic,  
  
  
DECRETE  
  
Article 1. Exercici de les funcions de la persona titular de la Conselleria d'Habitatge, Obres Públiques i Vertebració del territori, en la seua condició de membre del Consell  
En virtut del que es disposa en l'article 2 del Decret 3/2019, de 16 de maig, del president de la Generalitat, pel qual cessa, a petició pròpia, María José Salvador Rubert com a consellera d'Habitatge, Obres Públiques i Vertebració del Territori, les funcions corresponents a la persona titular de la Conselleria d'Habitatge, Obres Públiques i Vertebració del territori en la seua condició de membre del Consell, quant a l'assistència a les reunions del Consell, i en allò que es refereix a les propostes de nomenament i cessament dels alts càrrecs del departament, a la preparació i presentació al Consell dels avantprojectes de Llei, propostes d'acord i projectes de decret relatius a les qüestions pròpies del seu departament i ratificació d'aquests últims una vegada aprovats, i a la proposta d'aprovació de l'estructura i organització de la Conselleria, seran exercides per la Presidència de la Generalitat.  
  
Igualment, la representació orgànica de la conselleria serà exercida per la Presidència de la Generalitat.  
  
Article 2. Delegació d'atribucions corresponents a la persona titular de la Conselleria d'Habitatge, Obres Públiques i Vertebració del Territori  
1. Les funcions corresponents a la persona titular de la Conselleria d'Habitatge, Obres Públiques i Vertebració del Territori en la seua condició de titular del departament, assumides per la Presidència de la Generalitat en virtut de l'article 2 del Decret 3/2019, de 16 de maig, del president de la Generalitat, pel qual cessa, a petició pròpia, María José Salvador Rubert com a consellera d'Habitatge, Obres Públiques i Vertebració del Territori, es deleguen en els òrgans i en les matèries que s'indiquen en l'annex a aquest decret.  
2. L'esmentada delegació d'atribucions podrà ser revocada en qualsevol moment per l'òrgan delegant, de conformitat amb el que estableix l'article 63.5 de la Llei 5/1983, de 30 de desembre, del Consell, i en l'article 9.6 de la Llei 40/2015, d'1 d'octubre, de règim jurídic del sector públic. Així mateix, les atribucions delegades en la present resolució podran ser avocades, en els termes i amb els requisits que estableix l'article 10 d'aquesta última norma.  
3. Les resolucions que es dicten en virtut de la delegació conferida per aquest decret s'entenen dictades per l'òrgan delegant i esgoten la via administrativa, de conformitat amb el que estableixen els articles 9.4 de la Llei 40/2015, d'1 d'octubre, de règim jurídic del sector públic i 114.c de la Llei 39/2015, d'1 d'octubre, del procediment administratiu comú de les administracions públiques.  
4. Sempre que es faça ús d'aquesta delegació de competències, haurà de fer-se constar aquesta circumstància en la resolució adoptada, de conformitat amb el que estableix l'article 9.4 de l'esmentada Llei 40/2015 i l'article 63.6 de la Llei 5/1983, de 30 de desembre, del Consell.  
  
Article 3. Efectes  
1. Queda sense efecte la Resolució de 2 de juliol de 2018, de la consellera d'Habitatge, Obres Públiques i Vertebració del Territori, sobre delegació de l'exercici de competències en determinats òrgans de la conselleria.  
2. Aquest decret produirà efectes des del mateix dia que es publique en el Diari Oficial de la Generalitat Valenciana, i mentre estiga en vigor l'assumpció de competències de la Conselleria d'Habitatge, Obres Públiques i Vertebració del Territori prevista en l'article 2 del Decret 3/2019, de 16 de maig, del president de la Generalitat.  
  
València, 16 de maig de 2019  
  
El president de la Generalitat,  
XIMO PUIG I FERRER  
  
  
ANNEX  
Delegació d'atribucions  
  
Primer  
Es delega en la persona titular de la Secretaria Autonòmica d'Habitatge, Obres Públiques i Vertebració del Territori l'exercici de les competències següents:  
1. La presidència del Fòrum de la Mobilitat de la Comunitat Valenciana, a què es refereix l'article 20 de la Llei 6/2011, d'1 d'abril, de la Generalitat, de mobilitat de la Comunitat Valenciana.  
2. La presidència del ple de l'Observatori de l'Hàbitat i Segregació Urbana de la Comunitat Valenciana, així com la designació de les vocalies corresponents a la representació de les organitzacions socials, col·lectius empresarials i organitzacions professionals amb una reconeguda trajectòria social o professional en matèria o polítiques d'habitatge, a què fa referència l'article 5.1 del Decret 9/2019, d'1 de febrer, del Consell.  
3. La resolució dels recursos potestatius de reposició que es pogueren interposar contra els actes administratius dictats en exercici de les facultats delegades, entre altres, les resolucions de concessió o denegació de subvencions i de transferències corrents i de capital, de responsabilitat patrimonial i en matèria de contractació administrativa.  
  
4. Demanar el dictamen del Consell Jurídic Consultiu de la Comunitat Valenciana, siga amb caràcter preceptiu o facultatiu d'acord amb el que estableixen els articles 10 i 11 de la Llei 10/1994, de 19 de desembre, de la Generalitat, així com comunicar a l'esmentat òrgan consultiu les resolucions i disposicions generals adoptades sobre assumptes dictaminats pel Consell Jurídic Consultiu, d'acord amb el que disposa l'article 6.1 del Reglament del Consell Jurídic Consultiu de la Comunitat Valenciana, aprovat pel Decret 37/2019, de 15 de març, del Consell.  
  
5. Demanar el dictamen del Comité Econòmic i Social de la Comunitat Valenciana, en els assumptes en què, amb caràcter preceptiu o, si és el cas, facultatiu, l'haja d'emetre aquesta institució, de conformitat amb el que estableix l'article 4 de la Llei 1/2014, de 28 de febrer, de la Generalitat, del Comité Econòmic i Social de la Comunitat Valenciana.  
6. La subscripció dels convenis administratius que corresponguen a l'àmbit competencial d'aquesta conselleria.  
7. La resolució de convocatòries de premis, mencions honorífiques i qualsevol classe de distincions.  
8. La resolució d'aprovació de les adequacions o concrecions del pla prevista en l'últim paràgraf de l'article 4.6 de l'annex I del Decret 58/2018, de 4 de maig, del Consell, pel qual s'aprova el Pla d'acció territorial de la infraestructura verda del litoral de la Comunitat Valenciana i el Catàleg de platges de la Comunitat Valenciana.  
  
9. La declaració dels enclavaments de recuperació de l'Horta de València previstos en l'article 56 de l'Annex del Decret 219/2018, de 30 de novembre, del Consell, pel qual s'aprova el Pla d'acció territorial d'ordenació i dinamització de l'Horta de València.  
10. I totes aquelles atribucions que, en la seua condició de titular del departament, corresponen a la persona titular de la Conselleria d'Habitatge, Obres Públiques i Vertebració del Territori, i no estiguen delegades en altres òrgans per aquest decret o per altres resolucions de delegació vigents, llevat d'aquells supòsits en què, d'acord amb les disposicions aplicables, no siga possible delegar.  
  
Segon  
Delegar en la persona titular de la Sotssecretaria d'aquesta conselleria l'exercici de les competències següents:  
1. La cancel·lació de les garanties depositades a favor de la Conselleria d'Habitatge, Obres Públiques i Vertebració del Territori.  
2. La formalització dels contractes administratius.  
3. La resolució de les incidències que es produïsquen durant l'execució dels contractes, convenis o subvencions que s'atorguen relatives a correcció d'errors i liquidació d'interessos de demora.  
4. Les resolucions que s'hagen de dictar com a conseqüència dels interessos de demora de les obligacions econòmiques d'aquesta Conselleria, reclamats per les persones interessades d'acord amb l'article 22 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
5. Sense perjudici de les delegacions que es realitzen a altres òrgans de la Conselleria, les facultats ordinàries en matèria de contractació administrativa i de dret privat, incloses les distintes fases d'ordenació de la despesa, tot això amb el límit d'1.000.000 euros, IVA exclòs, per als contractes d'obra i 200.000 euros, IVA exclòs, per als contractes de servei i subministrament.  
6. Les modificacions pressupostàries que, dins dels límits legals i pressupostaris, siguen competència de la Conselleria, a proposta del departament corresponent.  
7. Les propostes de modificacions de crèdit previstes en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei de pressupostos de la Generalitat.  
8. Si és el cas, els actes administratius que s'hagen de dictar en execució de resolucions judicials que afecten aquesta conselleria, excepte els previstos en l'article 5.12 del Decret 8/2016, de 5 de febrer, del Consell, pel qual s'aprova el reglament dels òrgans territorials i urbanístics de la Generalitat.  
9. L'aprovació dels expedients de revisió de preus dels contractes, en els termes establits en la legislació vigent en matèria de contractes.  
10. Les autoritzacions de despeses per a atendre les derivades de les expropiacions necessàries per a l'execució dels projectes, i abonaments que legalment corresponguen, així com les resolucions en els expedients expropiatoris o de l'activitat pròpia de l'Administració en el si dels expedients esmentats.  
11. Els actes resolutoris corresponents a l'autorització de l'ús privatiu de béns immobles de domini públic i patrimonials afectes a la Conselleria d'Habitatge, Obres Públiques i Vertebració del Territori, i, en general, les propostes, tràmits i resolucions que, en matèria de gestió patrimonial, hagen de fer-se, segons el que disposa la Llei 14/2003, de 10 d'abril, de patrimoni de la Generalitat Valenciana, a la conselleria competent en matèria de patrimoni.  
  
12. La sol·licitud de designació de representant, tant a la Intervenció General com a la Intervenció Delegada, per a assistir als actes de recepció en els contractes d'obres, subministraments o serveis adjudicats per la Conselleria, de conformitat amb el que preveu l'article 2 del Decret 137/2012, de 14 de setembre, del Consell.  
13. Les facultats ordinàries de contractació en els contractes d'adquisició centralitzada.  
14. La resolució dels procediments de responsabilitat patrimonial de l'Administració, d'acord amb el que disposa l'article 92 de la Llei 39/2015, d'1 d'octubre, del procediment administratiu comú de les administracions públiques, que corresponguen a l'àmbit competencial d'aquesta conselleria.  
15. La resolució dels expedients sancionadors en matèria urbanística, quan l'import de la sanció siga major de 30.000 euros i inferior o igual a 600.000 euros, d'acord amb el que disposa l'article 268.4 de la Llei d'ordenació del territori, urbanisme i paisatge de la Comunitat Valenciana (LOTUP).  
16. Els arrendaments d'espais o locals per a la celebració de fires, certàmens, exposicions, proves selectives i altres esdeveniments semblants, quan la seua duració no excedisca de sis mesos improrrogables.  
  
17. La incoació, els actes de tràmit i l'aprovació, amb l'autorització prèvia del Consell, dels expedients d'enriquiment injust de l'àmbit de la Conselleria.  
18. Les liquidacions d'IVA i impostos especials.  
19. Les devolucions d'ingressos indeguts.  
20. Els reintegraments de pagaments indeguts.  
21. El nomenament i cessament de personal eventual.  
  
Tercer  
Delegar en les persones titulars de la Sotssecretaria i de les direccions generals d'aquesta conselleria, en l'àmbit de les seues respectives matèries i en els seus corresponents programes pressupostaris, l'exercici de les competències següents:  
1. L'aprovació definitiva d'estudis, avantprojectes i projectes, en l'àmbit de les seues respectives matèries.  
2. Les resolucions sobre aprovació i disposició de les despeses i reconeixement d'obligacions de la seua competència, imputables als seus programes pressupostaris, que per la seua naturalesa i quantia estiguen exclosos de fiscalització prèvia.  
3. L'ordre d'iniciació de l'expedient de contractació administrativa.  
  
4. Exercir les facultats ordinàries en matèria de contractació administrativa respecte dels contractes menors, qualificats i regulats com a tals en la normativa de contractació administrativa.  
5. La designació de la persona responsable del contracte, del facultatiu o facultativa que dirigisca les obres i de qui coordine la seguretat i salut d'aquestes, així com del facultatiu o facultativa que haja d'assistir, en representació de la Generalitat, a les recepcions de les obres, de conformitat amb el que estableix la Llei de contractes del sector públic.  
  
6. L'aprovació dels programes de treball i els plans de seguretat i salut en el treball establits en l'article 7 del Reial decret 1627/1997, de 24 d'octubre, així com les seues modificacions.  
7. Les resolucions autoritzant l'abonament a compte per materials arreplegats o instal·lacions i equips, de conformitat amb la normativa en matèria de contractació administrativa.  
8. L'aprovació del certificat final de les obres executades i de la liquidació del contracte.  
9. La resolució dels procediments per a la concessió de subvencions i transferències corrents i de capital, incloses la retenció de crèdits, l'autorització de la despesa, la disposició de crèdits, el reconeixement de les obligacions i les corresponents propostes de pagament a favor de la persona beneficiària, i de revocació i reintegrament de subvencions, i la facultat per a procedir al reajustament de les anualitats, així com qualssevol incidències derivades de la tramitació d'aquests.  
  
Quart  
Delegar en les persones titulars de les direccions generals de la Conselleria, d'acord amb les competències pròpies de cada direcció general, les competències següents:  
1. Els actes relatius a la tramitació, aprovació i resolució de les ordres d'execució als ens instrumentals adscrits a la Conselleria.  
  
  
2. L'aprovació i incoació dels expedients d'expropiació forçosa.  
  
3. La sol·licitud de designació de representant de la Intervenció Delegada per a assistir als actes de recepció en els contractes menors d'obres, subministraments o serveis adjudicats per la Conselleria, de conformitat amb el que preveu l'article 2.2 del Decret 137/2012, de 14 de setembre, del Consell.  
  
Cinqué  
Delegar en la persona titular de la Direcció General d'Obres Públiques, Transport i Mobilitat l'exercici de les competències següents:  
  
1. Atorgar les autoritzacions i concessions en els ports dependents de la Generalitat quan no necessite adscripció de domini públic maritimoterrestre estatal, així com resoldre'n les incidències.  
2. L'aprovació dels mapes estratègics de soroll i dels plans d'acció en matèria de contaminació acústica en relació amb les infraestructures viàries i ferroviàries la competència de les quals siga autonòmica, prevists en el Decret 104/2006, de 14 de juliol, del Consell.  
3. L'aprovació dels plans de mobilitat que, d'acord amb el que estableix la Llei 6/2011, d'1 d'abril, de la Generalitat, de mobilitat de la Comunitat Valenciana, hagen de ser aprovats per la conselleria competent en matèria de transport.  
4. L'aprovació dels projectes de servei públic i la designació de la persona encarregada de la direcció del servei d'acord amb el que disposa l'article 32 de la Llei 6/2011, d'1 d'abril, de la Generalitat, de mobilitat de la Comunitat Valenciana.  
5. La modificació dels contractes de servei públic a què es refereix l'article 34 de la Llei 6/2011, d'1 d'abril, de la Generalitat, de mobilitat de la Comunitat Valenciana, inclosa l'adequació que procedisca que s'efectue a les compensacions abonades a l'operador.  
6. La imposició de sancions per infraccions molt greus, segons allò que s'ha estipulat en l'article 107 de la Llei 6/2011, de mobilitat de la Comunitat Valenciana.  
7. La imposició de sancions per infraccions molt greus, d'acord amb el que disposa l'article 46.1.b de la Llei 6/1991, de 27 de març, de carreteres de la Comunitat Valenciana.  
8. La imposició de les sancions per als supòsits d'infraccions molt greus, en quantia inferior a 1.000.000 euros, d'acord amb el que disposa l'article 117.1.b de la Llei 2/2014, de 13 de juny, de ports de la Generalitat.  
9. Les resolucions sobre autorització d'obertura de centres de busseig i les modificacions i extinció de l'autorització, previstes en els articles 4, 6 i 7 de l'annex II del Decret 10/2003, de 4 de febrer, del Consell, pel qual es va aprovar el reglament pel qual es regeixen els centres de busseig de la Comunitat Valenciana.  
10. L'autorització per al lloguer d'embarcacions.  
11. La presidència del Consell del Taxi, segons el que preveu l'article 3.1.a del Decret 61/2014, de 17 d'abril, del Consell, pel qual es regula el Consell del Taxi a la Comunitat Valenciana.  
  
Sisé  
Delegar en la persona titular de la Direcció General d'Ordenació del Territori, Urbanisme i Paisatge l'exercici de les competències següents:  
  
1. Dictar resolució prèvia a l'aprovació del planejament urbanístic en els supòsits de minoració d'estàndards que es preveuen en l'annex IV, III, 4.7 i 6.3 de la LOTUP.  
2. Requerir i impulsar la redacció i tramitació del planejament municipal, així com exercir la potestat de subrogació prevista en els articles 44.2.f i 66.1 de la LOTUP.  
  
Seté  
Delegar en la persona titular de la Secretaria General Administrativa:  
1. La tramitació de les incidències de nòmines i la firma de tots els documents administratius i de gestió comptable que requerisquen la seua tramitació.  
2. Les resolucions sobre reconeixement d'obligacions i aprovació i disposició de les despeses de la seua competència imputables als seus programes pressupostaris, tramitats per bestreta de caixa fixa.  
3. L'autorització de les propostes de documents comptables pressupostaris i extrapressupostaris derivats de l'execució del pressupost d'ingressos i despeses.  
4. La firma dels documents necessaris per a altes, baixes o modificacions de l'inventari de béns mobles de la Conselleria.  
  
Huité  
Delegar en les persones titulars de les subdireccions generals les resolucions sobre reconeixement d'obligacions i aprovació i disposició de les despeses de la seua competència imputables als seus programes pressupostaris, tramitats per bestreta de caixa fixa.  
  
Nové  
Delegar en les persones titulars de les direccions territorials a Alacant, Castelló i València d'aquesta conselleria l'exercici de les competències següents:  
1. Les resolucions sobre reconeixement d'obligacions i aprovació i disposició de les despeses de la seua competència imputables als seus programes pressupostaris, tramitats per bestreta de caixa fixa.  
2. L'aprovació dels justificants necessaris derivats de qualsevol expedient de contractació i de subvencions la tramitació del qual els corresponga.  
3. La iniciació dels procediments sancionadors quan es tracte d'infraccions molt greus tipificades com a tals en la Llei 6/1991, de 27 de març, de carreteres de la Comunitat Valenciana.  
4. La iniciació dels procediments sancionadors per infraccions molt greus tipificades com a tals en la Llei 6/2011, d'1 d'abril, de mobilitat de la Comunitat Valenciana.  
5. Sense perjudici de les delegacions que es realitzen a altres òrgans de la Conselleria, la contractació menor, així com el reconeixement de l'obligació i proposta de pagament, corresponents a diverses fases de la despesa d'aquells contractes destinats a satisfer directament necessitats de les direccions territorials o dels seus centres dependents.  
  
Desé  
Delegar en les persones titulars de les direccions dels serveis territorials d'Obres Públiques a Alacant, Castelló i València d'aquesta conselleria l'exercici de les competències següents:  
L'exercici de les facultats de concessió d'autoritzacions, permisos i llicències, en les zones de domini públic, de protecció i de reserva de les carreteres de la Generalitat establides en el títol VIII de la Llei 6/1991, de 27 de març, de carreteres de la Comunitat Valenciana, excepte les autoritzacions per a les instal·lacions d'estacions i àrees de servei, l'exercici de les quals es delega en la persona titular de la Direcció General d'Obres Públiques, Transport i Mobilitat.  
  
Onzé  
1. En cas d'absència, vacant o malaltia de les persones titulars dels òrgans superiors o directius de la Conselleria, les competències delegades en la present resolució seran exercides d'acord amb el que preveu l'article 5 del Decret 159/2015, de 18 de setembre, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, seguint l'ordre de prelació establit en l'article 2 d'aquest reglament.  
  
2. En cas de vacant, absència o malaltia de la persona titular de la Secretaria General Administrativa, les facultats que li delega la present resolució les exercirà la persona titular de la Sotssecretaria de la Conselleria d'Habitatge, Obres Públiques i Vertebració del Territori.  
3. En cas de vacant, absència o malaltia de les persones titulars de les direccions territorials d'Alacant, Castelló i València d'aquesta conselleria, les facultats que els delega la present resolució les exerciran les persones titulars de les secretaries territorials.  
4. En els casos de vacant, absència o malaltia de les persones titulars de les subdireccions generals, les facultats que els delega la present resolució les exerciran els o les titulars de les direccions de servei de la subdirecció general corresponent.